Intes elezions dai 12 di Jugn cuasi il 35% dai slovacs al à dât il so vôt al partît socialdemocratic Smer che al à otignût 62 dai 150 puescj dal Parlament di Bratislava. Une vore divierse, invezit, la situazion par chei altris doi partîts che inte legjislature stade a formavin la coalizion di guvier. Cun di fat, il Moviment par une Slovachie Democratiche (HZDS) nol à rivât a passâ il soiâr dal 5% che al permet di jessi rapresentâts in Parlament e i ultranazionaliscj dal SNS (Partît Nazionâl Slovac) lu àn passât par un friç e a àn vût dome 9 elets: masse pôc par rivâ a meti adun une maiorance parlamentâr. I trê partîts di centri diestre rapresentâts in Parlament – la Union Cristiane e Democratiche Slovache (SDKÚ) cun 28 elets, Libertât e Solidarietât (SaS) cun 22, e il Moviment Democratic Cristian (KDH) cun 15 – a vevin za fat savê ae vilie des elezions che no si saressin aleâts cul Smer. La clâf dal gnûf guvier slovac e je cussì intes mans dal moviment Most – Híd nassût l’an passât di une division dentri dal SMK – MKP, il Partît de Coalizion Ongjarese. Cun di fat, se il SMK – MKP, cul 4,33% des preferencis, al è restât fûr dal Parlament, Most – Híd al à cjapât il 8,12% dai vôts e 14 parlamentârs. Most – Híd, che al vûl dî “puint” par slovac e par ongjarês, si propon di meti adun lis dôs comunitâts inte prospetive di un paîs multietnic, multiculturâl e multilinguistic. Il gnûf partît de minorance ongjarese al à, duncje, i numars par decidi cui che al à di guviernâ la Slovachie e al à sielzût di formâ une coalizion di guvier alternative cui partîts di centri diestre. I risultâts eletorâi a àn mandât in bestie la dirigjence dal Partît Nazionâl Slovac che, a bote cjalde, e à declarât che si trate di “une brute sconfite pe Slovachie” che cumò e sarà guviernade di “ongjarês e omosessuâi”.
Font: Rozhlas, 16-17/06/10; The Slovak Spectator, 13-15/06/10; Món Divers, 14/06/10
fur_Latn cat_Latn